b'\n_START_ARTICLE_\nDavid at Goliat\n_START_PARAGRAPH_\nAng David at Goliat ay isang kuwentong matatagpuan sa 1 Samuel 17 ng Nevi\'im ng Tanakh at ng Lumang Tipan ng Bibliya na tungkol sa pagtutunggali sa pagitan ng higanteng si Goliat (binabaybay ding Goliath) na isang Filisteong taga-Gat (o taga-Gath) at ng bata pang si David na anak ni Isai (o Jesse) na Belenita; ito si David na magiging hari ng Sinaunang Israel. Nilarawan ang salaysay na ito bilang "ang pinakatanyag na sagupaan" o konprontasyon "ng kasaysayan" sa 500 Questions & Answers from the Bible (o "500 mga Katanungan at mga Kasagutan mula sa Bibliya") na pinatnugutan ni Mark Fackler.\n_START_SECTION_\nBilang kuwentong pambata\n_START_PARAGRAPH_\nNarito ang paglalahad ng David at Goliat ayon sa naging isang maikling kuwentong pambata na muling isinulat ni Walter Russell Bowie, na nakabatay sa nakalahad sa Nevi\'im ng Tanakh at sa Lumang Tipan ng Bibliya. Pinamagatan ito ni Bowie bilang David and Goliath (o "David at Goliat").\n_START_SECTION_\nLimang bato ni David\n_START_PARAGRAPH_\nIsang bato lamang ang nakapagpabagsak kay Goliat, ngunit namulot si David ng limang makikinis na bato bago harapin ang higante. Ayon sa pinanutnugutang aklat ni Fackler, naghanda si David ng ganitong bilang ng bato dahil sa tatlong mga kadahilanan: una, maaaring magsikilos at makipagsagupaan kay David at mga Israelita ang mga Filisteo kapag naging matagumpay si David sa paggapi kay Goliat sa unang pukol pa lamang; pangalawa, maaaring kailanganin ang mga bato kung sakaling kumilos o lumaban din ang taong tagapagdala ng baluti ni Goliat; at pangatlo, naghanda si David para sa isang matagalang pakikibaka, isang pakikipagtuos na kakailanganin ni David ang pag-iwas mula sa mga bigwas ni Goliat habang magpapatama naman ng mga pagtira ng mga bato mula sa panghulagpos si David.\n_START_SECTION_\nPagtitiwala ni David\n_START_PARAGRAPH_\nHigit na nakasalalay ang paghahanda ni David para sa pakikipagtunggali kay Goliat sa kanyang pananampalataya kaysa limang batong dala-dala niya sa loob ng kanyang "supot-pastol". Bagaman walang nakatitiyak kung ano talaga ang nasa isipan ni David noong lumabas na siya mula sa kampo ng Israel bago makibaka kay Goliat, subalit nasesegurong nangangailangan ng isang "malaking puso" ang tulad ni David para humarap sa isang makapangyarihang katunggaling kagaya ng dambuhalang si Goliat. Hindi inaasahan, at maaaring nagulat rin si David, katulad ng mga nakasaksi sa labanang naganap, nang mapabagsak niya si Goliat sa pamamagitan ng una at iisang bato lamang.'